送巢縣崔尉崔尉
作者：司馬光
朝代：宋

paragraphs: 弱歲家淮南，常愛風土美。
悠然送君行，思逐高秋起。
巢湖映微寒，照眼正清泚。
低昂蹙荷芡，明滅縈葭葦。
銀花鱠肥魚，玉粒炊香米。
居人自豐樂，不與佗鄉比。
況得良吏來，倍復蒙嘉祉。
君爲太學生，氣格已英偉。
登科如拾遺，舉步歘千里。
毋嫌位尚微，觀政此爲始。
尊公久場屋，上國困泥滓。
豈不重相離，念子勉爲理。
當令佳譽新，燁燁滿人耳。
高堂雖在遠，聞之足爲喜。
何必羞三牲，然後稱甘旨。